Evaluarea impactului a examinat instrumentele existente ale Comisiei pentru sprijinirea punerii în aplicare a reformelor structurale. Concluzia a fost că, deși există unele instrumente la nivelul UE pentru a sprijini punerea în aplicare a reformelor structurale, acestea nu sunt suficiente pentru a aborda factorii care au dus la o punere în aplicare deficitară și neuniformă și pentru a promova reformele structurale și administrative necesare. Semestrul european este un instrument legislativ eficace fără caracter obligatoriu de evidențiere a provocărilor și a nevoii de reformă și de urmărire a răspunsurilor statelor membre pentru a satisface aceste nevoi, însă procesul semestrului european propriu-zis nu include nicio componentă de aplicare și niciun instrument care să ofere stimulente reale pentru realizarea reformei. Asistența tehnică oferită prin Programul de sprijin pentru reforme structurale (PSRS) are un buget limitat, iar acest program se încheie la 31 decembrie 2020. Fondurile structurale și de investiții europene (fondurile ESI), care vor fi denumite „fondurile Uniunii” în cadrul noului Regulament privind dispozițiile comune, finanțează punerea în aplicare a unor reforme structurale și încurajează anumite reforme, în special prin aplicarea condiționalităților ex ante. Cu toate acestea, obiectivele și logica de intervenție a fondurilor ESI și a viitoarelor „fonduri ale Uniunii” rămân orientate mai degrabă spre investiții decât spre reformă. În cele din urmă, în prezent, nu există niciun sprijin specific pentru statele membre din afara zonei euro care doresc să adere la zona euro care să accelereze procesul de convergență în statele membre respective. Prin urmare, în cadrul unui scenariu de menținere a politicilor actuale, aceste instrumente de care Comisia dispune pentru a facilita și a promova reformele structurale și administrative necesare în statele membre ale UE s-ar dovedi insuficiente. Instituirea unui nou program de sprijin pentru reforme este opțiunea preferată, deoarece ar permite o contribuție la rezolvarea problemei într-o manieră cuprinzătoare, prin consolidarea asistenței tehnice actuale oferite prin PSRS, adăugarea unui instrument specific care oferă sprijin financiar pentru punerea în aplicare a reformelor și adăugarea unui instrument specific pentru sprijinirea punerii în aplicare a reformelor în statele membre care nu fac parte din zona euro. Deși asistența tehnică ar contribui la consolidarea capacității administrative a tuturor statelor membre ale UE, existența unor stimulente financiare suplimentare ar contribui la stimularea suplimentară a realizării de reforme. În plus, un Mecanism de convergență dedicat care oferă sprijin financiar și tehnic specific statelor membre care doresc să adopte moneda euro va permite acordarea de asistență pentru pregătirea în vederea unei participări reușite la zona euro, va spori reziliența și va favoriza o mai mare convergență în cadrul uniunii economice și monetare. STRUCTURA NOULUI PROGRAM Programul de sprijin pentru reforme va avea un buget global de 25 de miliarde EUR, iar adoptarea programului va fi pe deplin voluntară. Programul va oferi sprijin financiar și tehnic pentru reformele prioritare la nivel național. Acesta va include următoarele instrumente: ·Instrumentul de realizare a reformelor, care va oferi sprijin financiar tuturor statelor membre pentru reformele-cheie identificate în contextul semestrului european. ·Instrumentul personalizat de asistență tehnică pentru statele membre (extindere a actualului Program de sprijin pentru reforme structurale), prin care se va acorda asistență tehnică statelor membre la cererea acestora, care urmărește să consolideze capacitatea administrativă a statelor membre în ceea ce privește pregătirea, proiectarea și punerea în aplicare a reformelor de creștere economică; și ·Mecanismul de convergență, care va oferi sprijin financiar și tehnic dedicat statelor membre care doresc să adopte moneda euro. Măsurile de protecție adecvate în proiectarea instrumentului de realizare a reformelor, cum ar fi plata la sfârșitul punerii în aplicare a angajamentelor de reformă ale statelor membre, identificarea reformelor în cadrul semestrului european, discutarea propunerilor de angajament de reformă în cadrul Comitetului de politică economică (în consultare, după caz, cu comitetele relevante prevăzute de tratat) sau suspendarea și anularea plății în cazul angajamentelor de reformă incomplete sau nefinalizate, vor asigura un risc de hazard moral limitat.